google/wiki40b huggingface dataset:
Skinnmøll

Utseende

En liten til middelsstor (vingespenn 10-19 millimeter), mørkbrun møll. Antennene er trådformede og vel tre fjerdedeler så lange som forvingene. Hodet er kledt med brunoransje, hårlignende skjell. Forvingene er mørkbrune med en rund, lys flekk litt innenfor midten. De har en svak, purpuraktig glans. Bakvingene er gråbrune. Larven er hvitaktig med et brunt hode som er mørkere i kantene, og lysgul nakkeplate.

Levevis

Skinnmøllens larver kan ete mange slags dødt, animalsk materiale, blant annet hår og fjær. Denne arten kan finnes i mange ulike miljøer, både uten- og innendørs.

Utbredelse

Den er utbredt i Holarktis, men er sjelden i Nord-Amerika. I Norge finnes den over hele landet.
TanZam-vegen

TanZam er en viktig vegstrekning som går mellom Tanzania og Zambia. Den ble bygd i flere etapper i perioden 1968 til 1973. Hovedformålet med vegen var å gi Zambia tilgang til havn, og få etablert en transportkorridor til Zambia, Malawi og søndre deler av Den demokratiske republikken Kongo. Vanligvis regnes den 1 753 km lange strekningen mellom Dar-es-Salaam og Kapiri Mposhi som TanZam. Store deler av veien går gjennom svært kuperte fjellområder, delvis over 2 000 moh.
Den avløste og fulgte traséen til en nedslitt vei som populært ble kalt "Hell's Road to Lusaka"

Tanzania

Vegen har riksvegnummer T1 i Tanzania og går mellom hovedstaden Dar-es-Salaam og grensebyen Tunduma. Den ble opprinnelig kalt Barabara kuu (den store veien). Det er en strekning på 921 kilometer. Vegen går igjennom provinsene Dar-es-Salaam, Pwani, Morogoro, Iringa og Mbeya med byene Morogoro, Mikumi, Iringa, Makambako og Mbeya som ligger nær den Zambiske grense.
Vegen går igjennom Mikumi nasjonalpark i en strekning på 50 km, hvor det hvert år skjer mange kollisjoner mellom dyr og kjøretøy.

Zambia

I Zambia utgjør TanZam den delen av Great North Road som  går mellom Kapiri Mposhi og Nakonde som er grenseby mot Tanzania. Vegen har her riksvegnummer T2. Stekningen mellom Kapiri Mposhi og Nakonde er 832 km.
Flekket stengelfly

Utseende

Et middelsstort (vingespenn 28 – 32 mm), kraftig bygd, rødbrunt nattfly. De kjennes lett på det skinnende hvite nyremerket og det lysbrune ringmerket i forvingen. Kroppen og forvingen er nokså mørkt rødbrune. Begge vingepar har lange hårfrynser langs ytterkanten. Forvingen har doble, fien, brune mellomlinjer (tverrlinjer som rammer inn vingens midtfelt), mellom disse sitter et skinnende hvitt nyremerke med en svart ring inne i, og et lysbrunt ringmerke. Bakvingen er mørkt brunlig grå.

Levevis

Larven lever på i strå og røtter av ulike gras. De voksne sommerfuglene flyr i juli – september.

Utbredelse

Flekket stengelfy finnes over det meste av Europa, unntatt lengst i nord.
I Norge finnes den langs kysten til Rogaland.
Ingvar Jónsson

Landslaget

12. november 2014 fikk han sin første landskamp for Island mot Belgia.
Han ble tatt ut i Islands EM-tropp til EM i Frankrike 2016.
1210-årene

-- 1210 -- 1211 -- 1212 -- 1213 -- 1214 -- 1215 -- 1216 -- 1217 -- 1218 -- 1219
Tiårsoversikt
Rødhette (vise)

«Rødhette» er en barnesang av Margrethe Munthe til en gammel melodi. Temaet for sangteksten er det kjente eventyret om Rødhette. Munthe ga ut tre visesamlinger som het «Kom skal vi synge», og visen om Rødhette stod på trykk i den tredje av disse samlingene, som kom i 1918.

Teksten

1.Lille Rødhette ville med kaker og smør

gjennom skogen til bestemor gå.

Og så møtte hun ulven han stanser og spør:

Hvor hun skal gå hen, og sier som så.
2.Å til bestemor du, henne kjenner jeg litt,

jeg vil bli med til bestemors hjem.

Vi vil gå hver  vår vei, sier ulven så blidt

skal vi se hvem som først kommer frem.
3.Lille Rødhette vandrer i villende skog

hun fant blomster og deilige bær.

Å men ulven den skøyer han snarveien tok

straks ved bestemors hytte han er.
4.Ulven banker på døra gjør stemmen så fin,

kjære bestemor lukk opp for meg.

Det er Rødhette ser du med kaker til deg

kjære bestemor lukk opp for meg.
5.Og hun åpnet men ulven han straks henne åt

og tok kappen og brillene på.

Og før Rødhette enda til døren var nådd

under teppet  i sengen han lå.
6.Å men bestemor, sa hun, du stirrer så stort

og din munn er så stygg og så fæl.

Ja dess bedre, sa ulven og reiste seg fort

kan jeg se deg og sluke deg hel.
7.Ja men tenk du så kom det en jeger forbi

han skjøt ulven i den selvsamme stund.

Og han sprettet opp maven og så ble de fri

det var gruelig heldig i grunn
Butsudan

Et butsudan (japansk; kanji: 佛壇, hiragana: ぶつだん, katakana: ブツダン) eller butudan (japansk; kanji: 仏壇, hiragana: ぶつだん, katakana: ブツダン), ordrett «buddhistisk alter», er et skrin som vanligvis blir funnet i hjemmene og i templene til kulturer som følger japansk buddhisme.
Et butsudan kan være utsmykket. Alternativt kan det være et enkelt kabinettskap av tre med dører som beskytter en gohonzon eller et religiøst ikon, vanligvis en statue eller et maleri av Buddha, en bodhisattva eller et kalligrafisk mandala. Noen sekter plasserer kremerte rester av avdøde slektninger, minnetavler (ihai) eller registere over avdøde slektninger (kakocho) i eller utenfor butsudan.
Et butsudan med dører benyttes for en gohonzon, og åpnes ved en religiøs høytid og lukkes etter bruk. Hvis det mangler dører, blir en brokade eller en hvit duk noen ganger plassert over det for å fremheve dets hellighet. Når et butsudan blir erstattet eller reparert av familien, blir det i noen sekter avholdt en seremoni for å gjenopprette dets hellighet.
Et butsudan inneholder vanligvis en rekke subidiære religiøse gjenstander kalt butsugu (ブツグ): Lysestaker, røkelse, bjeller og plattformer for plassering av frukt, te og ris. Det definerte rommet som et butsudan opptar blir kalt butsuma (ブツマ).

Arrangement

Arrangement og typene av elementer i og omkring et butsudan varierer avhengig av den buddhistiske skolen. Et butsudan huser vanligvis en honzon, en statue eller maleri av Buddha eller en bodhisattva som reflekterer den buddhistiske skolen som familien følger. Broderte ruller som inneholder en mantrisk tekst, utdrag fra en mahāyānasūtra eller en sekterisk tekst er også vanlig. Andre elementer som ofte er funnet i nærheten av et butsudan, er te, vann og mat (vanligvis frukt eller ris), en røkelsesholder, levende lys, blomster, hengende lamper og eviggrønne vekster. En rin gong eller «sangbolle» ledsager ofte butsudan, og kan ringe under liturgi eller fremsettelse av bønner. 
Medlemmer av noen buddhistiske sekter (deriblant Nichiren-shū) plasserer ihai eller tavler med de inngraverte navnene til avdøde familiemedlemmer innenfor eller ved siden av butsudan. Andre buddhistiske skoler, slik som Jōdo Shinshū, bruker vanligvis ikke dette, men har i stedet bilder av de avdøde plassert i nærheten av butsudan. Et butsudan plasseres vanligvis på et større kabinett hvor det er oppbevart viktige familiedokumenter og sertifikater.

Sosiologiske forhold

Butsudan blir vanligvis sett som en essensiell del av livet til en tradisjonell japansk familie. Det er senter for den åndelige tro innenfor hjemmet, og dveler spesielt ved døden til familiemedlemmer eller reflekterer livet til forfedrene. Dette er spesielt tilfelle i mange bygder, hvor det er vanlig for mer enn 90% av husholdningene å besitte en busudan, mens de samme tall i urbane områder og forsteder ofte faller under 60%.
Slaget ved Carabobo

Bakgrunn

Venezuelas frigjøringskrig startet i 1811 med en selvstendighetserklæring og var politisk koblet sammen med resten av uavhengighetskrigene i spansk Amerika. Spanske styrker klarte i 1812 å skaffe seg kontroll over landet, men krigen fortsatte lenge i en stillestående tilstand hvor rojalistene kontrollerte de større byene i nord og republikanerne kontrollerte de tynt befolkete områdene i sør. I 1819 invaderte Simón Bolívar Ny-Granada og vant en viktig seier i slaget ved Boyacá i dagens Colombia. Videre opprettet han Gran Colombia, som besto av dagens Ecuador, Colombia og Venezuela for å danne en forent front mot spanjolene.

Slagorden

Venezuelanernes hær var ledet av Simón Bolívar og videre delt opp i tre divisjoner under José Antonio Páez, Manuel Cedeño og Ambosio Plaza. Videre var hæren delt inn i en rekke kavaleri- og infanteribataljoner. Den spanske hæren var kommandert av Miguel de la Torre, og delt inn i seks infanteribataljoner og fire kavaleribataljoner. Rojalistene hadde også to kanoner.

Betydning

Etter denne viktige seieren var Cumaná og Puerto Cabello de eneste større byene som rojalistene fortsatt kontrollerte. Cumaná ble snart inntatt, mens Puerto Cabello overga seg i oktober 1823 etter en beleiring. Det samme året sendte spanjolene styrker for å gjenerobre landet, men ble beseiret i slaget på Maracaibo-sjøen. Kampen for selvstendighet var nå over i Venezuela, men hadde kostet over halvparten av landets hvite befolkning livet. Som en del av Gran Colombias hær kjempet venezuelanerne videre under Bolívar og sammen med argentineren José de San Martíns styrker for å befri Ecuador, Peru og Bolivia, fram til den endelige seieren ved Ayacucho i 1824.
I Venezuela blir 24. juni feiret som slaget ved Carabobo-dagen eller alternativt hærens dag.
Aellopos

Utseende

Middelsstore (vingespenn 40–65 millimeter), svært kraftige, mørkbrune svermere. Kroppen er kort og tykk, bakkroppen vanligvis med et hvitt tverrbelte og med en kraftig dusk av hår på bakkroppsspissen ("hale"). Vingene er påfallende små sammenlignet med kroppen, forvingen har ofte to uregelmessige, samle, hvite tverrbånd.

Levevis

Larvene lever på planter i maurefamilien (Rubiaceae).
De voksne sommerfuglene flyr gjerne om dagen, men også i skumringen, og besøker blomster.

Utbredelse

Slekten er utbredt i Amerika, fra New York til sørspissen av Sør-Amerika.
Apomecynini

Utseende

Stort sett middelsstore, avlange, grå- eller brunaktige trebukker. Slekten Doliops skiller seg ut ved å være korte og trinne, blankt svarte med noe metallglans.

Utbredelse

Gruppen er artsrik i Sørøst-Asia, men finnes også i Afrika og en del i Sør- og Mellom-Amerika.
Epiphora

Utseende

Middelsstore til store (vingespenn 80-130 millimeter), brunlige påfuglspinnere. Som vanlig for Attacini er vingene meget store sammenlignet med kroppen. Hannenes forvinger er gjerne noe sigdformede, med avrundet spiss - slekten minner om den sørøstasiatiske slekten Attacus, men er mindre av vekst. De fleste artene har en liten øyeflekk ved forvingespissen. Ellers har hver vinge en, ofte ganske stor, sølvfarget flekk og et hvitt tverrbånd utenfor denne. Slekten er den eneste representanten for Attacini i Afrika.

Levevis

Larvene lever på ulike slags busker og trær. Disse artene kan utnytte en rekke forskjellige fødeplanter. De voksne sommerfuglene tar ikke næring til seg, men overlever på fett de har lagret fra larvetiden. De store hunnene sitter mest i ro og sender ut feromoner, som de aktive hannene kan merke på lang avstand.

Utbredelse

Slekten er utbredt i Afrika sør for Sahara.
USA-mesterskapet i friidrett innendørs 2015

USA-mesterskapet i friidrett innendørs 2015 ble arrangert fra 27. februar til 1. mars 2015, i Boston i Massachusetts. 
Fordi det ikke er VM innendørs i 2015 var noen utradisjonelle øvelser med på programmet. 400 og 800 meter var erstattet av 300 og 600 meter, og 1500 og 3000 meter var erstattet av 1000 meter, 1 mile og 2 miles. Også kappgang konkurrerte over 2 miles.
New York Public Library

New York Public Library (NYPL) er det kommunale folkebiblioteket i New York. Det regnes som et av verdens fremste bibliotek og eier blant annet Gutenbergbibelen og Philosophiæ naturalis principia mathematica av Isaac Newton.
Bibliotekets hovedbygning ligger langs Fifth Avenue sentralt i Midtown på Manhattan. Den sto ferdig i mai 1911, og regnes som et høydepunkt innen byggestilen kjent som Beaux-Arts.
ISO 3166-2:PM

ISO 3166-2:PM er Saint-Pierre og Miquelons del av ISO 3166-2, som er del av ISO 3166-standarden utgitt av International Organization for Standardization, som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
Det er for tiden ikke definert noen ISO 3166-2-koder for Saint-Pierre og Miquelon.
Saint-Pierre og Miquelon, som er et fransk oversjøisk samfunn, er offisielt tildelt ISO 3166-1 alfa-2-koden PM. Saint-Pierre og Miquelon har også koden FR-PM i ISO 3166-2:FR, Frankrikes del av ISO 3166-2.
Abubuz

Abubuz er en type seilførende lasteskip av nyere opprinnelse som var vanlig i Oman fram til 1960-tallet. Seilskuten er en mellomting av tradisjonelle seilskuter som ble bygget av omaniske båtbyggere og nye europeiske skipstyper, spesielt klipperskipet. Navnet abubuz kommer av fremspringet på klipperbaugen. Abubuzen har en lengden på opptil 17 meter og en total besetning på syv.
Abubuz er en videreutvikling av skipstypen dhow med en klipperbaug tatt fra klipperskipet. Den har en dyp og skarp forstavn og et overheng under vannlinjen på akterstevnen. Skuten er fyldig midtskips med slett dekk og reling. Den har skansebekledning i baugen og i akterskipet. De tidligste abubuzene hadde en mast med latinerseil forrest på dekket, ved innføringen av motordrift ble de fleste abubuzene bygget som motorskip i det tjuende århundret.
Annandagstoppane

Annandagstoppane er en gruppe små, isolerte topper sørvest i Giæverryggen i Dronning Maud Land, om lag 15 nautiske mil sørvest for Juletoppane. De ble kartlagt av norske kartografer fra landmålinger og fra flyfoto tatt av Maudheimekspedisjonen (1949–52) og navnsatt etter andre juledag.
T-baneringen

Historie og bygging

Banen ble planlagt på slutten av 1990-tallet, og byggearbeidet startet i 2000. Første etappe av ringen fra Ullevål stadion med de to nye stasjonene Nydalen og Storo, ble åpnet 20. august 2003. Resten av ringen ble åpnet for vanlig trafikk 21. august 2006. Med åpningen fikk T-banen sin nyeste stasjon på denne linjen, Sinsen.

Drift

Linjen betjenes ikke av tog som går i en kontinuerlig løype rundt ringen, slik det gjøres på Ringbanen i Berlin og også tidligere ble gjort på Circle-linjen i London. Dette ble drøftet, men forkastet fordi kjøretiden på en runde er 24 minutter, og dette koordinerer dårlig med kvartersrutene som T-banen opererer med. Dessuten er forsinkelser vanskelig å kjøre inn med et slikt opplegg (noe som også var grunnen til at Circle-linjen i London sluttet med nettopp dette).
I stedet kobles linje 4 (Lambertseterbanen)går via Ringen til Løren og til Vestli. linje 5 (Sognsvannsbanen via Ringen til Sognsvann) sammen og danner en sløyfelinje. For linje 4Bergkrystallen–Tøyen–Majorstuen–Storo stasjon og Sinsen og Løren til Vestli. Idet denne linjen kommer inn på ringen skiftes dens linjenummer til 5 som fortsetter via Sinsen–Tøyen–Majorstuen–Sognsvann.
Linjen til Storo betjenes også av linje 4 og 5, som også kjører på Østensjøbanen i øst. I scenarioene ved en bygget Lørensving vil ingen linjer ha endestasjon på T-baneringen, men fortsette videre. Spesielt Sinsen stasjon, som per i dag kun har en bane i kvarteret, vil nyte godt av dette.
Hugh Scanlon

Liv og virke

Scanlon ble født i Melbourne i Australia av britiske foreldre, men da moren ble enke da han var to år gammel, flyttet hun tilbake til Storbritannia. Han gikk på skole i Stretford i nærheten av Manchester, men sluttet på skolen i en alder av 11 år for bli lærling i instrumentmaking ved et lokal ingeniørfirma. Her gikk han inn fagforeningen, Amalgamated Engineering Union (AEU). Han arbeidet deretter ved Metropolitan-Vickers tekniske anlegg ved Trafford Park hvor han steg i gradene. I 1937 meldte han seg inn i det britiske kommunistpartiet som følge av hendelsene i den spanske borgerkrigen. Han benyttet seg av sine nettverk og sin dyktighet i organisering til å komme seg opp i fagforeningen og ble distriktsoffiser i 1947.
Han gikk ut av kommunistpartiet i 1954, men fortsatte som en kandidat for «det brede venstre» innenfor fagforeningen, og vant lederskapet i 1968. Scanlon og Jack Jones, leder for transportarbeidernes fagforening, TGWU, ble omtalt i den britiske pressen som «The Terrible Twins», «de forferdelige tvillingene», for deres opposisjon mot både Labour Party og det konservative partiet ettersom begge partiene forsøkte å legge begrensninger på fagforeningenes makt. Labours statsminister Harold Wilson skal en gang berømt ha sagt til Scanlon: «Få dine panservogner ut av min gressplen!»
Da Labour kom tilbake i posisjon i 1974 fungerte Scanlon og Jones som mellommenn og meklere for Labour og kommuniserte Labours krav fram og tilbake til Congress House (fagforeningenes hovedkvarter). De var hoveddrivkraften innenfor fagforeningsbevegelsen for Harold Wilsons politikk Social Contract som innførte streng lønnskontroll og begrenset streikeretten. Det kulminerte vinteren 1978-1979, den såkalte Winter of Discontent, «misnøyens vinter» som igjen førte til at de konservatives leder Margaret Thatcher ble valgt i 1979.
Scanlon var motstander av Storbritannias medlemskap i EU. Hans politiske overbevisning førte til at han ble svartelistet av det britiske etterretningsvesenet fra 1966 til 1977, noe som ble avdekket flere år senere. I 1977 ble han forhindret fra å bli formann for britiske skipsbyggere ettersom MI5 rådet at han ikke kunne få tilgang til dokumenter som var markert «konfidensielle». To år senere ble han nektet sikkerhetsklarering for å delta i styret for energiselskapet British Gas. Han ble senere utnevnt likevel etter at hans papirer ble gransket.
Han ble ironisk nok, med tanke på hans bakgrunn, opphøyd til overhuset i 1979 og tok da tittelen Baron Scanlon, av Davyhulme i grevskapet Stor-Manchester. Han døde januar 2004.
Coleto Creek kullkraftverk

Coleto Creek kullkraftverk er et varmekraftverk ved Fannin i delstaten Texas i det sørlige USA. Det har en installert produksjonskapasitet på 632 MW, fordelt på 1 blokk / turbin. Operatør er American National Power Inc.
Anlegget ble bygget ut i årene 1975–1980. Brenselkilden er sub-bitumenøst kull. Utslippene av CO2 i 2006 var totalt 5,406,121 tonn.
Tømmerneset fangeleir

Tømmerneset fangeleir var en tysk fangeleir på Tømmerneset i Hamarøy som ble benyttet under andre verdenskrig. Fangeleiren ble tatt i bruk i 1943, og hadde på det meste 1 500 russiske krigsfanger som ble satt til tvangsarbeid på Polarbanen.
Bukta (Alta)

Bukta er et tettbebygd område i Alta kommune i Finnmark. Det ligger innerst i Altafjorden, like vest for Alta lufthavn. Sammen med Bossekop  i vest og Elvebakken i øst utgjør Bukta byen Alta.
ISO 3166-2:ZW

ISO 3166-2:ZW er Zimbabwes del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Zimbabwe er det definert koder for ti provinser.
Hver kode består av to deler, atskilt av en bindestrek. Første del er ZW, ISO 3166-1 alfa-2-koden for Zimbabwe. Andre del er to bokstaver.
Phacellus

Utseende

Middelsstore, kraftige trebukker. Kroppsformen er kort og bred med markerte "skuldre" på dekkvingene, som er jevnt tilsmalnende bakover fra skuldrene. Antennene er lengre enn kroppen, men stive hårkvaster på noen av leddene. Dekkvingene har gjerne metalliske flekker.

Utbredelse

Slekten er i hovedsak utbredt i Brasil, men er også registrert fra Fransk Guyana og Surinam.
Svedala

Svedala er et tettsted i Skåne län i landskapet Skåne i Sverige. Det er Svedala kommunes administrasjonssenter. I 2010 hadde tettstedet 10 627 innbyggere.
Svedala ligger cirka 18 kilometer sørøst for Malmö.
Beleiringen av Kehl (1703)

Beleiringen av Kehl i 1703 var en hendelse i den spanske arvefølgekrigen der franske styrker kommandert av Duc de Villars erobret festningen til Det tysk-romerske riket i Kehl, ovenfor Strasbourg ved Rhinen. Beleiringen startet 20. februar 1703 etter at Villars tidlig på året hadde forlatt vinterkvarteret. Festningen, som ble forsvart av 3500 soldater under Ludvig Vilhelm, markgreven av Baden-Baden, kapitulerte den 10. mars.
Miroslav Klose

Kaiserslautern

Etter en sesong i klubben FC Homburg, flyttet han klubb til Kaiserslauterns reservelag.
Etter å ha vært på reservelaget i ett år, debuterte han på førstelaget i 2000. Han spilte 148 kamper og scoret 52 mål tilsammen for Kaiserslautern

Werder Bremen

Den 2. mars 2004 skrev Klose under en fireårskontrakt med Bundesliga klubben Werder Bremen for en overgangsum på 5 millioner Euro. Han fikk sin ligadebut for Werder Bremen den 6. august 2004, da han ble byttet inn i en 1-0 seier mot FC Schalke 04. Han spilte 132 kamper og scoret 63 mål tilsammen for Werder Bremen.

Bayern München

Den 28. juni 2007, skrev Klose under en firårskontarkt med Bayern München. Han fikk sin debut for Bayern  i en 4-1 seier mot sin gamle klubb Werder Bremen i den første runden i den tyske ligacupen. 
Hans Bundesliga debut for klubben kom den 11. august 2007 i en 3-0 seier mot Hansa Rostock, han scoret to mål i den kampen.

Lazio

Klose signerte en toårskontrakt  med SS Lazio den 9. juni 2011, Lazio er den første klubben Klose spiller for som er utenfor Tyskland. Hans debut kom i et 2-2 resultat mot AC Milan den 9. september, hans første mål for klubben kom også i den kampen.
Kosmos (TV-serie)

Kosmos (orig: Cosmos: A Personal Voyage) er en amerikansk dokumentarserie på 13 episoder som gikk på PBS i 1980. Serien dekket et vidt spenn av vitenskapelige emner som for eksempel livets opprinnelse og perspektiver på menneskets plass i universet. Mye av den handler om astronomi. Serien var skrevet av Carl Sagan, Ann Druyan og Steven Soter. Sagan var programleder og hadde arbeidet med serien i tre år.
Serien ble først sendt av Public Broadcasting Service i 1980 og var den mest sette tv-serien (sendt på offentlig tv) i USA helt frem til 1990-tallet. Den er fortsatt den mest sette PBS-serien. Den kostet 50 millioner kr. å lage.
Den vant en Emmy og en Peabody Award og har siden vært sendt i 60 land og blitt sett av over 500 millioner mennesker. En bok som oppsummerte serien ble også publisert.
Serien ble sendt på NRK i 1981 under tittelen Kosmos.
Amitriptylin

Amitriptyline (selges som Sarotex i Norge, eller som Elavil, Tryptanol, Endep, Elatrol, Tryptizol, Trepiline og Laroxyl) er et trisyklisk antidepressivum som blir brukt i behandling av depresjoner og i noen grad også sengevæting og migrene. Stoffet er hvitt og luktfritt, men har smak av lakris. Det er vannløselig og blir som regel gitt i tablettform. Stoffet hemmer gjenopptak av serotonin og noradrenalin.
Major League Baseball

Major League Baseball (MLB) er det beste og mest prestisjefylte nivået innen baseball. Det er fellesbetegnelse for de to profesjonelle amerikanske (og til dels canadiske) ligaene American League og National League.
Major League Baseball ledes av en kommissær og organisasjonen står for alt det organisatoriske og tar avgjørelser med gensyn til uenigheter, bøtlegging etc.
Det er ingen lag som rykker opp eller ned fra MLB og strukturene ligger fast. De kan imidlertid utvides med nye lag, noe som skjer sjelden. På samme måte kan lag bli strøket fra MLB, hovedsakelig på grunn av økonomiske vanskeligheter, noe som imidlertid er en lang og krevende prosess.
Litocopris

Utseende

Middelsstore til store, kraftige, svarte skarabider. Kroppen er høyt hvelvet, pannen har vanligvis horn i alle fall hos hannene. Hodet er skovlformet. Dekkvingene har kraftige lengdefurer.

Utbredelse

Disse billene har larver som lever på møkk som de voksne billene har gravd ned.
Manuela Malsiner

Karriere

Malsiner debuterte i verdenscupen i skihopping den 6. januar 2013 i Schonach-Schönwald under 2012/13-sesongen.
Hun ble juniorverdensmester under Junior-VM på ski 2017 i Park City, der hun tok gull i normalbakke foran slovenerne Ema Klinec og Nika Križnar.
Chloroplisma

Utseende

En liten, sylindrisk, blankt metallglinsende bladbille. Antennene er tynne og omtrent så lange som kroppen. Oversiden er nokså tett punktert. Hodet er godt synlig ovenfra, med store fasettøyne.

Utbredelse

Arten er utbredt i det sørøstlige Australia (New South Wales, Victoria, Tasmania).